WAVE มั่นใจปีนี้มีกำไร แม้ H1/59 ขาดทุน-บุ๊คกำไรขายหุ้น TSE ใน Q4
WAVE มั่นใจปีนี้มีกำไร แม้ H1/59 ขาดทุน-บุ๊คกำไรขายหุ้น TSE ใน Q4
9 พ.ย. 2559

บริษัท เวฟ เอ็นเตอร์เทนเมนท์ จำกัด (มหาชน) หรือ WAVE เปิดเผยว่า คาดผลประกอบการปีนี้จะสามารถเห็นกำไรได้ แม้ในช่วงครึ่งแรกของปีจะขาดทุน 4.74 ล้านบาท โดยคาดว่าจะบันทึกกำไรจากการขายหุ้นบมจ. ไทย โซล่าร์ เอ็นเนอร์ยี่ (TSE) จำนวน 181.5 ล้านหุ้น จากจำนวนหุ้น TSE ที่บริษัทฯ ถืออยู่ทั้งหมด 363.25 ล้านหุ้น ให้กับบมจ. ซิโน-ไทย เอ็นจีเนียริ่ง แอนด์ คอนสตรัคชั่น (STEC) ภายในไตรมาส 4/59
การขายหุ้นดังกล่าวจะส่งผลให้ WAVE มีฐานะทางการเงินที่ดีขึ้น โดยบริษัทจะนำเงินที่ได้จากการขายหุ้น TSE มาใช้ในการชำระเงินกู้บางส่วน ส่งผลให้อัตราหนี้สินรวมต่อส่วนของผู้ถือหุ้น (D/E) ลดลงมาอยู่ที่ 1.5 เท่า จากเดิมอยู่ที่ 2.2 เท่า ซึ่งจะส่งผลให้ WAVE มีกระแสเงินสดที่คล่องตัวมากยิ่งขึ้น ทั้งยังสามารถนำเงินที่ได้จากการขายหุ้นดังกล่าวส่วนหนึ่งไปขยายกิจการและเป็นเงินทุนหมุนเวียนเพิ่มเติมในการดำเนินธุรกิจอีกด้วย นอกจากนี้ บริษัทฯ อยู่ระหว่างเจรจาซื้อธุรกิจร้านอาหาร จำนวน 2 ดีล ทั้งในประเทศและต่างประเทศ แต่ยังไม่มีข้อสรุป  
“การขายหุ้น TSE ออกไป จะส่งผลดีต่อฐานะทางการเงินของบริษัทฯ ที่จะทำให้ cash flow มีสภาพคล่องที่ดีขึ้น และลดภาระดอกเบี้ยจ่ายลงได้ ซึ่งหมายถึงกำไรของบริษัทจะดีขึ้นจากการลดลงของดอกเบี้ยจ่าย และที่สำคัญที่สุดถึงแม้ว่าเราจะถือหุ้น TSE ในสัดส่วนที่ลดลง แต่เราเชื่อว่าผลตอบแทนจาก TSE จะเพิ่มสูงขึ้นตามการเติบโตของ TSE ในอนาคต ซึ่งเรามั่นใจว่าจะเป็นอีกหนึ่งช่องทางที่สร้างผลตอบแทนที่ดีให้กับบริษัทฯ ในระยะยาวได้” นายแมทธิว กิจโอธาน ประธานเจ้าหน้าที่บริหาร และประธานกรรมการ WAVE กล่าว
นายแมทธิว กล่าวต่อว่า สำหรับรายได้ในไตรมาส 4/59 ของบริษัทคงจะชะลอลงจากไตรมาส 3/59 และช่วงเดียวกันของปีก่อน เนื่องจากธุรกิจได้รับผลกระทบตลาดสื่อบันเทิง-อาหาร-การศึกษาที่ไม่สามารถทำตลาดได้ แต่ตั้งเป้ารายได้ 5 ปี (59-63) แตะ 6 พันล้านบาท จากปีนี้คาดทำได้ 3 พันล้านบาทจาก 3 ธุรกิจ